text: মির্জাপুরে বিদ্যুৎস্পৃষ্টে কলেজ ছাত্রের মৃত্যু – ঘাটাইল ডট কম | Ghatail.com
  টাঙ্গাইলের মির্জাপুরে বিদ্যুৎস্পৃষ্টে বলরাম রাজবংশী নামে এক কলেজ ছাত্রের মৃত্যু হয়েছে। মঙ্গলবার রাতে উপজেলার ভাওড়া গ্রামে এ ঘটনা ঘটে।
  নিহত বলরাম রাজবংশী উপজেলার বহুরিয়া ইউনিয়নের বহুরিয়া গ্রামের আনন্দ রাজবংশীর ছেলে। তিনি মির্জাপুর সরকারি কলেজে অনার্স দ্বিতীয় বর্ষের শিক্ষার্থী ছিলেন।
  পরিবারিক সূত্রে জানা গেছে, বর্ষার শুরুর পর থেকে বলরাম নৌকায় যাত্রী পারাপার করার কাজ করতো। মঙ্গলবার বিকেলে নৌকায় যাত্রী নিয়ে বহুরিয়া থেকে উপজেলার সরিষাদাইড় যাওয়ার পথে ভাওড়া বিলে পৌঁছালে বিদ্যুতের মেইন তারের সাথে বিদ্যুৎস্পৃষ্ট হয়।
  এতে সে নৌকা থেকে ছিটকে পানিতে পড়ে যায়। নৌকার যাত্রীর চিৎকারে লোকজন গিয়ে খোঁজাখোঁজি পর প্রায় ১৫ মিনিট পর পানির নিচ থেকে তাকে উদ্ধার করে।
  আহত অবস্থায় কুমুদিনী হাসপাতালে নিয়ে গেলে রাতে চিকিৎসক তাকে মৃত ঘোষণা করে।
  এ ব্যাপারে মির্জাপুর থানার ওসি সায়েদুর রহমান বলেন, আবেদনের প্রেক্ষিতে মরদেহ বিনাময়না তদন্তে পরিবারের কাছে হস্তান্তর করা হয়েছে।